3. Θέλετε να δούμε τι συνέβη αργότερα στη δεσποινίδα Σαρλότ; Δείτε τη συνέχεια της ιστορίας μας.

Τη φορά όπου ο Σαρλ-Αντουάν, το ξεφτέρι της τάξης, μας μίλησε μία ολόκληρη ώρα για τα μυρμήγκια, ο διευθυντής πάλι μας κατασκόπευε. Κανείς δεν ήξερε πως ο Σαρλ-Αντουάν μεγάλωνε στο σπίτι του οικογένειες μυρμηγκιών. Έφερε μια γυάλα με άμμο και μας εξήγησε ότι τα μυρμήγκια επικοινωνούν μεταξύ τους χαϊδεύοντας το ένα τις κεραίες του άλλου και ότι σκάβουν στοές και σήραγγες. Χτίζουν μάλιστα και δωμάτια με πόρτες για τα μωρά τους μέσα στο κουκούλι. Όλοι κρεμόμασταν από τα χείλη του. […] Ένα απόγευμα ο διευθυντής άνοιξε την τάξη την ώρα που ο Φρεντερίκ, άσος στη μηχανική, ηλεκτρονική, ρομποτική και διάφορα άλλα σε «-ική», είχε λύσει και κάνει βίδες το ρολόι τοίχου της τάξης. Το πρόσωπο του κυρίου Φωνακλά έγινε μελιτζανί. Όμως η δεσποινίδα Σαρλότ τον καθησύχασε με την ήρεμη φωνή της. Σε μια δυο ώρες το ρολόι θα ήταν πάλι στον τοίχο και οι βελόνες του θα προχωρούσαν όπως πριν.

 […] Ίσως έπρεπε για λίγο καιρό να σταματήσουμε να παρουσιάζουμε στην τάξη καινούρια πράγματα. Μα ήταν τόσο ενδιαφέρον, τόσο διασκεδαστικό… Κι ύστερα, νιώθαμε λες κι η δεσποινίδα Σαρλότ μάς μετέδιδε τη δύναμή της. Είχαμε όλοι λίγο πιο πολλή εμπιστοσύνη στον εαυτό μας.

 […] Η δεσποινίδα Σαρλότ δίδασκε ήδη στο σχολείο μας πάνω από μήνα όταν, μια Πέμπτη, η μαμά της Κατρίν Μεσσιέ ήρθε να πάρει την κόρη της στις δώδεκα ακριβώς για να την πάει στον οδοντίατρο. Το πρόβλημα είναι πως η κυρία Μεσσιέ άνοιξε την πόρτα της τάξης ακριβώς τη στιγμή που ο εξημερωμένος αρουραίος του Φρανσουά-Ολιβιέ περνούσε για τέταρτη φορά μέσα από ένα στεφάνι. Ο Φρανσουά-Ολιβιέ προπονούσε τον αρουραίο του εδώ και βδομάδες. Είχε διαβάσει πολλά βιβλία γύρω από την τέχνη της εξημέρωσης των ζώων κι είχε φτιάξει ένα κρεμαστό στεφάνι όπως αυτά του τσίρκου, μόνο πιο μικρό και από σύρμα. Η κυρία Μεσσιέ φαίνεται πως μπερδεύει τους αρουραίους με τους δεινόσαυρους. Βλέποντας το Τζο-Λουί (έτσι λένε τον αρουραίο του ΦρανσουάΟλιβιέ) πάτησε τέτοια ουρλιαχτά, που ο κύριος Φωνακλάς κι ένα σωρό άλλοι δάσκαλοι έτρεξαν αμέσως. Αυτή τη φορά ο κύριος Φωνακλάς δε θέλησε ν’ ακούσει τις εξηγήσεις της δεσποινίδας Σαρλότ κι έστειλε αμέσως το Φρανσουά-Ολιβιέ στο σπίτι του μαζί με το Τζο-Λουί.

Την άλλη μέρα, ο Λουί-Φιλίπ παρουσίαζε μια εργασία σχετικά με τη ζωή στο Μεσαίωνα. Είχε κάνει φοβερή έρευνα. Δυστυχώς, ο κύριος Φωνακλάς διάλεξε πάλι τη χειρότερη στιγμή για να μας κατασκοπεύσει. Ο Λουί-Φιλίπ μάς εξηγούσε ότι εκείνη την εποχή έτρωγαν με τα χέρια. Για να κάνει την παρουσίασή του πιο ζωντανή, είχε φέρει ένα πιάτο πουρέ με κιμά κι είχε αρχίσει να τον καταβροχθίζει , εκεί μπροστά μας, χωρίς κουτάλι ούτε πιρούνι. Τα χέρια του, τα μπράτσα του, τα μάγουλά του, η μύτη του, ακόμα και τα φρύδια του ήταν γεμάτα πουρέ, με κολλημένα σβολαράκια κιμά εδώ κι εκεί. Αυτή τη φορά ο κύριος Φωνακλάς δεν είπε τίποτα. Απλώς έφυγε κι έκλεισε πίσω του την πόρτα. Η στάση του διευθυντή μας δεν προμηνούσε τίποτα καλό κι εγώ ένιωσα ένα ρίγος να διαπερνάει τη ραχοκοκαλιά μου.

 […] Ήταν λίγο μετά το σχόλασμα. Τα αυτοκίνητα των δασκάλων βρίσκονταν ακόμη μπροστά στο σχολείο. Περνώντας από την τάξη της κυρίας Λαμερλότ, άκουσα ομιλίες. Από το τζαμάκι της πόρτας είδα όλους τους δασκάλους συγκεντρωμένους γύρω από τον κύριο Φωνακλά. Όλους, εκτός από τη δεσποινίδα Σαρλότ. Κόλλησα το αυτί μου στην πόρτα για ν’ ακούσω τη συζήτηση κι ύστερα από λίγα λεπτά παραλίγο να μου ξεφύγει μια κραυγή. Τα πόδια μου άρχισαν να τρέμουν.

Ντομινίκ Ντεμέρ, Η καινούρια δασκάλα, εκδ. Πατάκης

**Να απαντήσετε στις παρακάτω ερωτήσεις στο τετράδιο εργασιών:**

1. Τι κρυφάκουσε ο μικρός μαθητής και αναστατώθηκε τόσο πολύ; Μπορείτε να μαντέψετε;

2. Γιατί πιστεύετε ότι οι δάσκαλοι του σχολείου αντιδρούσαν ενάντια στη δεσποινίδα Σαρλότ;

3. Ποια είναι η δική σας άποψη για τις μεθόδους διδασκαλίας της καινούριας δασκάλας;

4. Όπως φαίνεται, τα παιδιά κατάλαβαν ότι θα έχαναν την αγαπημένη τους δασκάλα. Σας κάλεσαν, λοιπόν, για βοήθεια! Πρέπει να γράψουν δύο επιστολές:

- Η πρώτη επιστολή απευθύνεται στη δεσποινίδα Σαρλότ. Τα παιδιά την παρακαλούν να μην τα εγκαταλείψει.

- Η δεύτερη επιστολή απευθύνεται στον διευθυντή του σχολείου, για να του ζητήσουν να μην διώξει τη δασκάλα τους.

**Πώς γράφουμε ένα γράμμα (μια επιστολή)**

Η επιστολή (ή αλλιώς το γράμμα) είναι ένα είδος γραπτού λόγου, με το οποίο δύο πρόσωπα επικοινωνούν μεταξύ τους και αναφέρουν το ένα στο άλλο απόψεις, ιδέες, σκέψεις και πληροφορίες για διάφορα πράγματα που τους απασχολούν ή τους ενδιαφέρουν. Αυτός που στέλνει την επιστολή λέγεται αποστολέας, ενώ αυτός που την παίρνει λέγεται παραλήπτης. **Όταν θέλουμε να γράψουμε μια επιστολή, γράφουμε:**

• Στο πάνω δεξιό μέρος της σελίδας μας τον τόπο, στον οποίο βρισκόμαστε, όταν γράφουμε την επιστολή και την ημερομηνία, π.χ.: Καλαμάτα, 17/1/2025.

• Στο αριστερό μέρος της σελίδας την προσφώνηση (τη φράση, δηλαδή με την οποία απευθυνόμαστε στο πρόσωπο στο οποίο στέλνουμε την επιστολή). Η προσφώνηση είναι ανάλογη με το πρόσωπο στο οποίο απευθυνόμαστε: Σε κάποιο αγαπημένο πρόσωπο, φίλο μας γράφουμε:

 π.χ. Αγαπημένε μου φίλε,

ενώ γράφουμε: Αξιότιμε κύριε ή απλά Κύριε / Κυρία, όταν τη στέλνουμε σε κάποιον που δεν γνωρίζουμε, σ’ ένα επίσημο πρόσωπο.

• Το κείμενο της επιστολής, κάτω από την προσφώνηση, το οποίο πρέπει να είναι χωρισμένο σε παραγράφους και που περιέχει όλα όσα θέλουμε να πούμε στον παραλήπτη γραμμένα με τη σειρά, με απλό, σαφή και κατανοητό τρόπο.

 • Τον χαιρετισμό και την υπογραφή μας στο κάτω δεξιό μέρος της σελίδας, με τα οποία κλείνουμε την επιστολή μας. Ο χαιρετισμός είναι, όπως και η προσφώνηση, ανάλογος με το πρόσωπο στο οποίο απευθυνόμαστε (π.χ. γράφουμε: Σε φιλώ, Με αγάπη κ.λπ. σε κάποιο γνωστό, φιλικό μας πρόσωπο, ενώ γράφουμε: Με τιμή, Με εκτίμηση κ.λπ. σε κάποιον άγνωστο, επίσημο πρόσωπο κ.λπ.).

Σε μια επιστολή προσέχουμε, επίσης, το ύφος του λόγου μας, τον ιδιαίτερο τρόπο, δηλαδή, με τον οποίο εκφραζόμαστε, για να πούμε αυτό που θέλουμε, τις εκφράσεις που χρησιμοποιούμε. Αν, λοιπόν, στέλνουμε την επιστολή σε κάποιον γνωστό μας, το ύφος είναι απλό και φιλικό, ενώ, αν τη στέλνουμε σε κάποιον άγνωστο ή μεγαλύτερό μας, το ύφος μας πρέπει να είναι επίσημο, τυπικό και ευγενικό.

*{Αφού γράψουμε την επιστολή μας, τη διπλώνουμε και την κλείνουμε σε έναν φάκελο.*

*Στο μπροστινό μέρος του φακέλου γράφουμε πάνω αριστερά τα στοιχεία του αποστολέα, δηλαδή, το ονοματεπώνυμο και τη διεύθυνσή του (οδός, αριθμός, ταχυδρομικός κώδικας, τόπος) και κάτω δεξιά τα αντίστοιχα στοιχεία του παραλήπτη:*

*Από… Στοιχεία Αποστολέα*

*Προς… Στοιχεία Παραλήπτη*

*Γραμματόσημο}*

*(Όσα βρίσκονται στο άγκιστρο δε θα τα κάνετε! Δε θα βάλετε τις επιστολές σε φάκελο, αλλά είναι οδηγίες για το πώς θα συμπληρώσετε έναν φάκελο, όταν στείλετε μια επιστολή(ένα γράμμα).*

**Μην ξεχάσετε:**

* Στην επιστολή προς τη δεσποινίδα Σαρλότ, θα γράψετε στην αρχή ότι μάθατε πως θα φύγει. Στη συνέχεια θα γράψετε πόσο σας άρεσε το μάθημά της και στο τέλος θα την παρακαλέσετε να μη φύγει.
* Στην επιστολή προς τον διευθυντή, θα γράψετε στην αρχή ότι μάθατε πως θέλει να την απολύσει. Στη συνέχεια θα γράψετε πόσο καλό είναι το μάθημά της, πόσο πολλά πράγματα μαθαίνετε και στο τέλος θα του ζητήσετε να παραμείνει στο σχολείο.
* Το ύφος στις δύο επιστολές είναι διαφορετικό! Η επιστολή προς τη δεσποινίδα Σαρλότ είναι φιλική, προς ένα αγαπητό πρόσωπο. Η επιστολή προς τον διευθυντή είναι σοβαρή, τυπική.

Τελικά τι να συνέβη, άραγε; Έμεινε η δεσποινίδα Σαρλότ στο σχολείο;

Το τέλος της ιστορίας είναι πολύ ενδιαφέρον. Για να το μάθετε, διαβάστε το βιβλίο της Ντομινίκ Ντεμέρ, Η καινούρια δασκάλα, εκδ. Πατάκης.